Københavns Kommune har talt usandt i sagen om et drab på bostedet Ringbo, hvor en sosu-assistent i 2013 blev dræbt af en skizofren mand.

Det skriver Metroxpress på baggrund af to fortrolige rapporter.

Den første rapport - der er fra kommunens borgerrådgiver - fra januar 2016 slår fast, at kommunens ledelse har talt usandt i pressen, til Folketinget og Socialministeriet.

Det var således ifølge avisen ikke korrekt, at der var foretaget risikovurderinger, og kommunen havde talt usandt om antallet af politianmeldelser på Ringbo.

Københavns socialborgmester, Jesper Christensen (S), undskylder, at kommunen har givet forkert information.

- Det er uheldigt, at vi har givet upræcise og fejloplysninger. Vi har indskærpet og beklager, siger han til Metroxpress.

En advokatrapport fra NorrbomVinding kritiserer ifølge avisen flere navngivne medarbejdere, men rapporten fastslår, at man ikke kan "placere et tjenstligt ansvar".

Blandt andet fordi daværende direktør Anette Laigaard er stoppet 1. marts. Hun ønsker ikke at kommentere sagen.

Lektor i forvaltningsret fra Aalborg Universitet Sten Bønsing kalder det "alvorligt", hvis en embedsmand ikke har talt sandt og fyldestgørende. Kommunen har siden skrevet en undskyldning til Socialministeriet.